19 साल बाद सावन महीने में आया है मलमास, विष्णु जी की वजह से इसे कहते हैं पुरुषोत्तम मास
मंगलवार, 18 जुलाई से अधिक मास शुरू हो जाएगा। इस बार 19 साल बाद सावन महीने में अधिक मास आया है। इसे मलमास और पुरुषोत्तम मास कहा जाता है। इस महीने में भगवान शिव और विष्णु जी की पूजा करें, ग्रंथों का पाठ करें।
मंगलवार, 18 जुलाई से अधिक मास शुरू हो जाएगा। इस बार 19 साल बाद सावन महीने में अधिक मास आया है। इसे मलमास और पुरुषोत्तम मास कहा जाता है। इस महीने में भगवान शिव और विष्णु जी की पूजा करें, ग्रंथों का पाठ करें और दान-पुण्य करें।
4 जुलाई से सावन महीना शुरू हुआ है और अधिक मास की वजह से ये महीना 31 अगस्त की सुबह तक रहेगा। अधिक मास 18 जुलाई से 16 अगस्त तक है। 17 अगस्त से सावन का शुक्ल पक्ष शुरू होगा। उज्जैन के ज्योतिषाचार्य पं. मनीष शर्मा से जानिए अधिक मास से जुड़ी खास बातें...
अधिक मास में क्या करें और क्या न करें
अधिक मास में मांगलिक कार्यों के लिए मुहूर्त नहीं रहते हैं। मांगलिक कार्य जैसे विवाह, मुंडन, गृह प्रवेश, जनेऊ संस्कार आदि। ज्योतिष की मान्यता है कि मलमास में सूर्य संक्रांति नहीं होती है, संक्रांति न होने से ये महीना मांगलिक कार्यों के ठीक नहीं रहता है। इसी वजह इसे मलिन माह यानी मलमास कहा गया है। 
अधिक मास में पूजा-पाठ करें। दिन की शुरुआत सूर्य को अर्घ्य चढ़ाकर करें। शिव जी, विष्णु जी का अभिषेक करें। दान-पुण्य करें। किसी पवित्र नदी में स्नान करें और तीर्थ दर्शन करें। इन दिनों में ग्रंथों का पाठ करना चाहिए। मंत्र जप और ध्यान करें।
अधिक मास को पुरुषोत्तम मास क्यों कहते हैं?
इस संबंध में पौराणिक मान्यता है। प्राचीन समय में अधिक मास को शुभ नहीं माना जाता था। इस कारण कोई भी देवता इस महीने का स्वामी बनने को तैयार नहीं था। इस बात से दुखी होकर अधिक मास ने भगवान विष्णु से प्रार्थना की। अधिक मास का दुख दूर करने के लिए विष्णु जी ने इस महीने को अपना सर्वश्रेष्ठ नाम पुरुषोत्तम दिया। तब से इस माह को पुरुषोत्तम मास कहा जाने लगा। इस महीने में भागवत कथा पढ़ना-सुनना, मंत्र जप, पूजन, धार्मिक अनुष्ठान, दान आदि जरूर करना चाहिए।
अधिक मास में इन चीजों का कर सकते हैं दान
अधिक मास में जरूरतमंद लोगों को अनाज, धन, जूते-चप्पल और कपड़ों का दान करना चाहिए। अभी बारिश का समय है तो इन दिनों में छाते का दान भी कर सकते हैं। किसी मंदिर में शिव जी से जुड़ी चीजें जैसे चंदन, अबीर, गुलाल, हार-फूल, बिल्व पत्र, दूध, दही, घी, जनेऊ आदि का दान कर सकते हैं।